b'\n_START_ARTICLE_\nIrakin al-Qaida\n_START_SECTION_\nTausta\n_START_PARAGRAPH_\nIrakin al-Qaidan perustamisen taustat voidaan j\xc3\xa4lijtt\xc3\xa4\xc3\xa4 sen perustajan Abu Musab al-Zarqawin radikalisoitumiseen. Jordanialaisen Zarqawin is\xc3\xa4n kuoltua Zarqawin ollessa 17-vuotias h\xc3\xa4n lopetti koulunk\xc3\xa4ynnin ja joutui ongelmiin alkoholin ja huumeiden kanssa. H\xc3\xa4n joutui vankilaan 1980-luvulla ja vapautui vuonna 1988 yleisen armahduksen my\xc3\xb6t\xc3\xa4. Vankilassa ollessaan h\xc3\xa4n oli tutustunut radikaaliin islamiin ja v\xc3\xa4h\xc3\xa4n vapautumisensa j\xc3\xa4lkeen h\xc3\xa4n matkusti Pakistaniin osallistuakseen Afganistanin sotaan Neuvostoliittoa vastaan. Pakistanin Peshawarissa Zarqawi tapasi Abu Muhammad al-Maqdisin, jonka kanssa h\xc3\xa4n perusti sittemmin ensimm\xc3\xa4isen radikaalij\xc3\xa4rjest\xc3\xb6ns\xc3\xa4 nimelt\xc3\xa4 Bayat al-Imam. Kabulin kukistumisen j\xc3\xa4lkeen vuonna 1992 Zarqafi ja Maqdisi palasivat Jordaniaan, jossa Bayat al-Imamin tarkoituksena oli kaataa maata hallitseva kuningas. Jordanian tiedustelupalvelu pid\xc3\xa4tti Zarqawin elokuvateatteriin tehdyn itsemurhaiskun j\xc3\xa4lkeen vuonna 1993 ja h\xc3\xa4net tuomittiin 15-vuodeksi vankilaan. Vankilaan p\xc3\xa4\xc3\xa4tyi my\xc3\xb6s Maqdisi. Vankilassa parivaljakko sai seuraajia ja j\xc3\xa4rjest\xc3\xb6n toiminta ulottui pian my\xc3\xb6s vankilan ulkopuolelle. Zarqawi alkoi julkaista omia uskonnollisia mielipiteit\xc3\xa4\xc3\xa4n, joita p\xc3\xa4\xc3\xa4tyi my\xc3\xb6s vankilan ulkopuolelle ja joihin tutustui lopulta my\xc3\xb6s Afganistanissa tuolloin toiminut Osama bin Laden. Zarqawi vapautui vuonna 1999 j\xc3\xa4lleen yleisen armahduksen avulla. Vapautumisensa j\xc3\xa4lkeen h\xc3\xa4n matkusti Afganistaniin, jossa h\xc3\xa4n tapasi bin Ladenin. Bin Ladenin h\xc3\xa4nelle antaman 5\xc2\xa0000 dollarin apurahan avulla Zarqawi alkoi v\xc3\xa4rv\xc3\xa4t\xc3\xa4 tukijoita p\xc3\xa4\xc3\xa4asiiassa Euroopassa asuvien jordanialaisten, palestiinalaisten ja syyrialaisten keskuudesta ja koulutti n\xc3\xa4it\xc3\xa4 leirill\xc3\xa4 Afganistanissa Heratin kaupungissa.\n_START_SECTION_\nToiminnan huippu\n_START_PARAGRAPH_\nYhdysvaltojen aloitettua ilmaiskut Afganistaniin Zarqawi johti seuraajansa pois Afganistanista nyt al-Tawhid wal-Jihad-nimell\xc3\xa4 toimineen j\xc3\xa4rjest\xc3\xb6n puitteissa. Vuonna 2002 joitakin j\xc3\xa4rjest\xc3\xb6n j\xc3\xa4seni\xc3\xa4 pid\xc3\xa4tettiin Euroopassa ja Zarqawi nousi t\xc3\xa4t\xc3\xa4 kautta paikallisten turvallisuuspalvelujen tietoisuuteen ja joutui t\xc3\xa4m\xc3\xa4n takia liikkumaan paikasta toiseen Iranin, Syyrian ja Libanonin v\xc3\xa4lill\xc3\xa4. H\xc3\xa4n matkusti my\xc3\xb6s Irakissa, jonne alkoi virrata ulkomaalaisia taistelijoita n\xc3\xa4iden odottaessa odotettua Yhdysvaltain johtaman koalition hy\xc3\xb6kk\xc3\xa4yst\xc3\xa4. Yhdysvaltojen miehitetty\xc3\xa4 Itrakin miehityshallinto lakkautti Irakin armeijan, jolloin noin 250\xc2\xa0000 entist\xc3\xa4 sotilaista menetti ty\xc3\xb6ns\xc3\xa4 ja pian t\xc3\xa4m\xc3\xa4n j\xc3\xa4lkeen alkoi Irakin vastarinta. Koalition luopuessa maan hallinnasta vuoden 2004 alussa vastarinnan iskut kohosivat tuolloiseen huippuunsa ja vastarintaliike my\xc3\xb6s valtasi Fallujan kaupungin. Kaupungissa pidetyss\xc3\xa4 tilaisuudessa paikalliset taistelijat vannoivat uskollisuutta Zarqawille ja h\xc3\xa4nen vaikutuksensa vastarintaliikkeess\xc3\xa4 oli tuolloin huipussaan. Lokakuussa 2004 Zarqawi vannoi valan al-Qaidalla ja vaihtoi j\xc3\xa4rjest\xc3\xb6ns\xc3\xa4 nimeksi Irakin al-Qaida. Zarqawin toiminta alkoi her\xc3\xa4tt\xc3\xa4\xc3\xa4 sittemmin my\xc3\xb6s n\xc3\xa4r\xc3\xa4\xc3\xa4 vastarintaliikkeen sis\xc3\xa4ll\xc3\xa4 julmiksi koettujen toimintatapojen ja iskujen takia. Kansallismieliset vastarintaliikkeet alkoivat tehd\xc3\xa4 pes\xc3\xa4eroa Irakin al-Qaidaan, jotka alettiin n\xc3\xa4hd\xc3\xa4 joukkona ulkomaalaisia taistelijoita. Marraskuussa vuonna 2005 Irakin al-Qaida teki pommi-iskuja kolmeen hotelliin Jordanian Ammanissa, joissa sai surmansa 60 henkil\xc3\xb6\xc3\xa4 ja suurin osa heist\xc3\xa4 oli h\xc3\xa4it\xc3\xa4 juhlistaneita muslimeja. Iskut johtivat laajoihin mielenosoituksiin Zarqawia vastaan ja j\xc3\xa4rjest\xc3\xb6n maineen huononemiseen entisest\xc3\xa4\xc3\xa4n. Yleisen mielipiteen laskun takia Irakin al-Qaida liittyi viiden muun islamistisen j\xc3\xa4rjest\xc3\xb6n kanssa Muhjahidinien Shura-neuvosto -nimisen sateenvarjoj\xc3\xa4rejst\xc3\xb6n alla. Neuvostoon kuului j\xc3\xa4seni\xc3\xa4 sen j\xc3\xa4senj\xc3\xa4rest\xc3\xb6ist\xc3\xa4, mutta Zarqawia ei siihen p\xc3\xa4\xc3\xa4stetty. Asemaltaan heikentynyt Zarqawi sai surmansa Yhdysvaltojen ilmaiskussa 7. kes\xc3\xa4kuuta 2006.\n_START_SECTION_\nHiipuminen ja ISIS\n_START_PARAGRAPH_\nZarqawin kuolema ei pys\xc3\xa4ytt\xc3\xa4nyt irakin al-Qaidan toimintaa. H\xc3\xa4nen seuraajakseen nousi egyptil\xc3\xa4istaustainen Abu Hamza al Muhajir. Kes\xc3\xa4ll\xc3\xa4 2006 Irakin sunnalaiset heimot alkoivat kuitenkin toimia Irakin al-Qaidaa vastaan. Vuoden 2007 puolella Yhdysvallat my\xc3\xb6s toi Irakiin 20\xc2\xa0000 uutta sotilasta. Vuonna 2008 yhteens\xc3\xa4 2\xc2\xa0400 Irakin al-Qaidan j\xc3\xa4sent\xc3\xa4 oli surmattu ja 8\xc2\xa0800 vangittu, kun j\xc3\xa4rjest\xc3\xb6n vahvuudeksi oli t\xc3\xa4t\xc3\xa4 ennen arvioitu noin 15\xc2\xa0000 miest\xc3\xa4. My\xc3\xb6s ulkomaalaisten taistelijoiden tulo maahan v\xc3\xa4heni huomattavasti. Alkuper\xc3\xa4isest\xc3\xa4 120 kuukausittain maahan saapuvasta ulkomaalaisesta taistelijasta m\xc3\xa4\xc3\xa4r\xc3\xa4 pieneni vain 5-6:n vuonna 2009. Irakin al-Qaida yritti j\xc3\xa4lleen vastata ongelmiin uudella nimell\xc3\xa4. Lokakuussa 2006 j\xc3\xa4rjest\xc3\xb6 ilmoitti nimenvaihdoksesta Irakin islamilaiseksi valtioksi Abu Omar al-Baghdadi toimiessa sen emiirin\xc3\xa4. Abu Hamzasta tuli j\xc3\xa4rjest\xc3\xb6n sotaministeri ja tiedustelutietojen mukaan vallanvaihdos oli vain nimellinen. Vallanvaihdoksella haluttiin ilmeisesti peitell\xc3\xa4 j\xc3\xa4rjest\xc3\xb6n johdon ulkomaalaistaustaa. Nimenmuutos ei kuitenkaan muuttanut j\xc3\xa4rjest\xc3\xb6n laskusuuntausta. Abu Hamza ja Abu Omar saivat molemmat surmansa huhtikuussa 2010. J\xc3\xa4rjest\xc3\xb6 nimitti j\xc3\xa4lleen nopeasti heid\xc3\xa4n seuraajansa, Nasir Lidin Allah Abu Sulaymanista tuli sotaministeri ja Abu Bakr al-Baghdadi nousi j\xc3\xa4rjest\xc3\xb6n emiiriksi. _NEWLINE_Abu Bakr al-Baghdadi j\xc3\xa4lleenrakensi Irakin islamilaisen valtion toimintakykyj\xc3\xa4. Vuoteen 2013 menness\xc3\xa4 j\xc3\xa4rjest\xc3\xb6 teki j\xc3\xa4lleen lukuisia iskuja Irkaissa ja otti osaa my\xc3\xb6s Syyrian sis\xc3\xa4llissotaan perustamalla Syyrian puolelle al-Nusran rintama-nimisen j\xc3\xa4rjest\xc3\xb6n. Huhtikuusa 2013 al-Baghdadi julisti al-Nusran ja Irakin islamilaisen valtion liittyv\xc3\xa4n kesken\xc3\xa4\xc3\xa4n Irakin ja Levantin islamilaisen valtion nimell\xc3\xa4 (ISIL). T\xc3\xa4m\xc3\xa4 johti al-Baghdadin v\xc3\xa4lirikkoon Al-Nusran rintaman ja al-Qaidan johtaja Ayman al-Zawahirin kanssa. Vuoden 2014 alussa al-Qaida julkisti tiedotteen, jonka mukaan al-Baghdadin j\xc3\xa4rjest\xc3\xb6 ei kuulu al-Qaidaan ja Isis on sittemmin toiminut al-Qaidasta itsen\xc3\xa4isesti.'